Länsimetron konsulttiyhtiö hakee mukaan rakentamaan raidejokeria

Raidejokeri Espoon Keilaniemessä. Havainnekuva. Hanna Kiema

Kaisa Paastela

Länsimetron rakennuttajakonsulttiyhtiö Sweco hakee mukaan Helsingin ja Espoon yhteiseen raidejokerihankkeeseen.

Raidekokerin rakentamishankkeen suunnittelijoiden valinnassa on alkamassa tarjouskilpailu, johon on ilmoittautunut kolme yhteenliittymää.

Sweco Rakennetekniikka ja Sweco Ympäristö ovat mukana "Täyskäsi" -nimisessä yhteenliittymässä, johon kuuluvat lisäksi Destia, A-Insinöörit Suunnittelu, Saanio & Riekkola, Finnmap Infra sekä Arkkitehtitoimisto CJN.

Lisäksi kilpailussa on mukana yhteenliittymä "Raideri", johon kuuluvat Pöyry Finland, WSP Finland ja Ratatek sekä yhteenliittymä, johon kuuluvat VR Track, Sito ja Ramboll Finland.

Tilaaja, eli Helsingin ja Espoon kaupungit, on kutsunut tarjouskilpailuun kaikki kolme yhteenliittymää.

Hankinnassa käytetään neuvottelumenettelyä, jossa tilaaja järjestää jokaisen tarjoajan kanssa hankintaprosessin ja tarjouspyyntöaineiston esittelytilaisuudet, sopimusneuvottelut sekä kehitystyöpajat.

Suunnittelijoiden valinnasta on tarkoitus tehdä päätös juhannukseen mennessä.

Myös urakoitsijoiden kilpailutus etenee, ja urakoitsijoiden hankintailmoitus on julkaistu.

Raidejokeri toteutetaan allianssimallilla, jossa tilaaja, suunnittelijat ja urakoitsijat integroidaan yhdeksi yhteiseksi organisaatioksi. Allianssimalliin on päädytty muun muassa siksi, jotta rajusti myöhästyneen ja kallistuneen länsimetroprojektin kaltaiset ongelmat vältettäisiin.

Allianssissa HKL:n tiedotteen mukaan "kaikkien sopimusosapuolten on noudatettava toiminnassaan avoimuutta ja pyrittävä yhteistyöhön siten, että kaikki voittavat tai häviävät yhdessä".

Raidejokeri korvaa kuormitetun runkobussilinjan 550. Rakentamisen on tarkoitus alkaa 2019.